विश्व संवाद केंद्र और नारद जयंती. यानि मीडिया वालों को सम्मानित कर पटाने का संघियों का अच्छा खासा उपक्रम. क्या लखनऊ क्या जयपुर क्या भोपाल और क्या दिल्ली. हर ओर दर्जनों की संख्या में पत्रकार लाइन लगाकर दांत चियारते एवार्ड लेते फोटो खिंचाते दिखे. छुटभैये तो सम्मानित होने के लिए लालायित तो रहते ही हैं, अब तो आजतक वाले भी लाइन लगाकर संघियों के हाथों सम्मान लेने पहुंच जाते हैं. केंद्र में भाजपा की सरकार आने के बाद संघ वालों ने मीडिया वालों को बिना वजह सम्मानित करने का अभियान चला रखा है. नारद जयंती के नाम पर राष्ट्रीय स्वयंसेवक संघ का एक संगठन विश्व संवाद केंद्र जगह-जगह कार्यक्रम आयोजित करता है और उन-उन जगहों के मीडिया वालों को थोक के भाव बुलाकर सम्मानित करता है.